Rossiya Federatsiyasi mehnat muhojirlari uchun o‘zining jozibadorligini saqlab qolmoqda, noyabr oyida mamlakat hududidagi o‘zbek fuqarolari soni 1 million 900 ming nafarni tashkil etdi, dedi Rossiyaning O‘zbekistondagi elchisi Vladimir Tyurdenev. Sputnik agentligining ma’lum qilishicha, Tyurdenev ikki mamlakat migratsiya organlari doimiy ravishda hamkorlik olib borayotganini ta’kidlab o‘tgan. Muhojirlar sohasidagi o‘zaro hamkorlik masalalari yuqori darajada muhokama qilinib, buning uchun mehnat migratsiyachi, noqonuniy migratsiyaga qarshi kurash va readmissiya (ortga qaytarish) bo‘yicha mahkamalararo ishchi guruhi tuzilgan. “Mazkur jarayon o‘zaro konstruktiv hamkorlik, tomonlarning manfaatlari hisobga olingan holda, shuningdek, ochiq va xayrixoh muloqot ruhida kechmoqda”, -dedi elchi.